KIRJALLINEN KYSYMYS E-4007/00 esittäjä(t): Carles-Alfred Gasòliba i Böhm (ELDR) komissiolle. Borrianan jätevesiviemäri.



Virallinen lehti nro 187 E , 03/07/2001 s. 0108 - 0109



KIRJALLINEN KYSYMYS E-4007/00 esittäjä(t): Carles-Alfred Gasòliba i Böhm (ELDR) komissiolle (21. joulukuuta 2000) Aihe: Borrianan jätevesiviemäri Valencian alueella sijaitsevassa Borrianassa on yli 26 000 asukasta. Kaupungissa on jätevedenpuhdistamo ja siihen liittyvä viemäröinti. Kaupunki jakautuu keskustaan, jossa asuu suurin osa asukkaista ja ranta-alueeseen, jossa asuu ympärivuotisesti noin 4 000 ihmistä. Kesäkuukausina ranta-alueen väkimäärä kasvaa 14 00015 000 henkeen, sillä kaupunki sijaitsee lomailualueella. Ranta-alueen pohjoisreunalla asumukset ulottuvat vain muutaman metrin päähän rannasta. Tämä alue on luokiteltu omakotitaloalueeksi ja talot ovat aivan vierekkäin. Silti siellä ei ole jätevesiviemäreitä eikä asunnoista tulevaa jätevettä käsitellä mitenkään. Huolimatta asukkaiden toistuvista pyynnöistä Borrianan kaupunki on keskeyttänyt viemärin rakentamisen yli kolme vuotta sitten. Viemäri johtaisi jätevedet nykyiseen vedenpuhdistamoon ja siten estettäisiin jätevesien laskeminen suoraan Välimereen. Yhdyskuntajätevesien käsittelystä 21. toukokuuta annetussa neuvoston direktiivissä 91/271/ETY(1) velvoitetaan jäsenvaltiot varmistamaan, että kaikissa taajamissa, joiden asukasvastineluku on yli 2 000, pitää olla laitteistot yhdyskuntajätevesien viemäröintiin ja käsittelyyn. Määräaika jätevesien viemäröinnin ja käsittelyn järjestämiseksi haavoittumiselle alttiilla alueilla ja yli 10 000 asukkaan kaupungeissa päättyi 31. joulukuuta 1998. Muilla kuin haavoittuvilla alueilla ja yli 15 000 asukkaan kaupungeissa määräaika päättyy 31. joulukuuta 2000. Borrianan kaupunki ei pysty mitenkään noudattamaan näitä määräaikoja, sillä Avenida de la Constituciónin viemäröinti on jatkuvasti myöhässä. Kaupungin laiminlyönnit aiheuttavat ympäristön tilan huonontumista koko Borrianan rannikolla. Meri on huomattavan saastunut, sillä talojen jätevesiin on lisättävä kolmesta kastelukanavasta tulevat päästöt, jotka eivät koostu yhdyskuntajätevesistä vaan myös sitrushedelmäviljelmien kasteluveden ylijäämistä ja eräiden kastelukanavia jätevesiputkinaan käyttävien pienyritysten päästöistä. Rannikko Borrianan kaupungin alueella on saastunut ja merkittävä osa meren kasvistoa ja eläimistöä on tuhoutunut. Myös hiekkarannat ovat saastuneet. Mihin toimiin komissio aikoo ryhtyä varmistaakseen ympäristösäännösten noudattamisen direktiivin 91/271/ETY mukaisten määräaikojen puitteissa? (1) EYVL L 135, 30.5.1991, s. 40. Margot Wallströmin komission puolesta antama vastaus (28. helmikuuta 2001) Kuten parlamentin jäsen muistuttaa, yhdyskuntajätevesien käsittelystä 21 päivänä toukokuuta 1991 annetussa neuvoston direktiivissä 91/271/ETY jäsenvaltiot velvoitetaan varmistamaan, että kaikissa taajamissa, joiden asukasvastineluku (avl: mittayksikkö, jolla tarkoitetaan yhden henkilön yhden päivän aikana keskimäärin aiheuttamaa orgaanista kuormitusta) on suurempi kuin 2 000, on asianmukaiset yhdyskuntajätevesien keräys- ja käsittelyjärjestelmät. Vaadittu peruskäsittely on biologinen käsittely. Tämän vuoksi taajamissa, joiden asukasvastineluku on suurempi kuin 15 000, on oltava biologinen jätevesien käsittelyjärjestelmä 31. joulukuuta 2000 alkaen. Taajamissa, joiden avl on yli 10 000 ja joiden jätevedet johdetaan jäsenvaltioiden haavoittumiselle alttiiksi määrittelemiin vesistöihin, on oltava biologista jätevedenkäsittelyä tehokkaampi puhdistusjärjestelmä 31. joulukuuta 1998 alkaen. Tätä pienemmillä taajamilla on aikaa 31. joulukuuta 2005 asti ottaa käyttöön biologinen jätevedenkäsittelyjärjestelmä. Komissio sai vastikään päätökseen ensimmäisen määräajan 31. joulukuuta 1998 noudattamista koskevan tutkimuksen, jonka tuloksia käsittelevän kertomuksen se julkaisee lähiaikoina, sekä tutkimuksen, jossa tarkastellaan jätevesien käsittelyn tilannetta kaikissa suurimmissa eurooppalaisissa kaupungeissa, joiden avl on yli 150 000. Valencian alueella sijaitseva Borrianan kaupungin, jossa on parlamentin jäsenen antamien tietojen mukaan yli 26 000 asukasta, jätevesien purkuvesistöä ei ole määritelty haavoittumiselle alttiiksi, joten käsittelyjärjestelmän oli oltava valmis 31. joulukuuta 2000 mennessä. Komissio ryhtyi äskettäin tutkimaan kaikkien niiden taajamien tilannetta, joita koskee joulukuun 31. päiväksi 2000 asetettu määräaika. Komissio on jo selvillä siitä, että Borrianan ohella monet muutkaan espanjalaispaikkakunnat eivät ole pystyneet täyttämään direktiivissä asetettuja velvoitteita määräaikaan mennessä. Tutkimuksen päätyttyä komissio voi tarvittaessa aloittaa Espanjaa vastaan rikkomisesta johtuvan menettelyn sillä perusteella, että maa ei ole noudattanut joulukuun 31. päiväksi 2000 asetettua määräaikaa.